Jó bringás táskát varrni nehéz. A fokozott, mindennapi igénybevételt csak olyan cuccok bírják, amiknél már a kitalálástól kezdve külön figyelmet kap a terhelhetőség és tartósság, kombinálva a lehető legkényelmesebb kialakítással: akár egész nap a hátadon hordod, a legkülönbözőbb tárgyakat pakolod bele, néha olyan nehéz, hogy alig bírod felvenni – ezeket mind bírnia kell, és közben lehetőleg legyen minél praktikusabb és kényelmesebb.

A Bagaboo táskákat ezért készítjük a legjobb minőségű alapanyagokból, és kapnak kiemelt figyelmet már a tervezésnél is a fentebb említett szempontok.

Nálunk nincs távol-keleti tömeggyártás. Minden Bagaboo kézzel készül, Budapesten. Egy-egy darab a kezdeti fázis után egyetlen ember kezei között születik meg, ez garantálja neked a táska minőségét és különleges tartósságát.

Az elkészítés miatt minden táskánk már így is egy kicsit egyedi. A kezdetektől fontosnak tartjuk, hogy kompromisszummentes termékeket készítsünk, ebbe pedig a minőségi alapanyagok és tartósság mellett az egyes opcionális kiegészítők és a külső kialakítás is hozzátartozik. A Bagaboo táskákat ezért a több méret mellett teljesen személyre is szabhatod az oldalon elérhető táskatervezőnkkel is.